በአዳማ ከተማ በሴፍቲኔት ፕሮግራም ከ8ሺህ ባለይ ነዋሪዎች ተጠቃሚ ሆነዋል
በአዳማ በከተሞች ልማታዊ የሴፍቲኔት ፕሮግራም በዝቅተኛ የኢኮኖሚ ደረጃ ላይ የሚገኙ ከ8 ሺህ በላይ የከተማዋ ነዋሪዎች ተጠቃሚ ሆነዋል፡፡የአዳማ ከተማ የስራ እድል ፈጠራና የምግብ ዋስትና ጽ/ቤት የምግብ ዋስትናና ዘላቂ ኑሮ ማሻሻያ የስራ ሂደት ባለቤት አቶ ጳውሎስ ሀይሉ በተያዘው የበጀት አመት የተጠቃሚዎችን ቁጥር 17 ሽህ ለማድረስ የምልመላ ስራ ተሰርቷል፡፡ በቀጣዩ አመትም አጠቃላይ 26 ሺህ 771 በዝቅተኛ የኑሮ ደረጃ ላይ የሚገኙ የከተማዋ ነዋሪዎች የምግብ ዋስትና ፕሮግራሙ ተጠቃሚ ይሆናሉ ተብሎ ይጠበቃል ብለዋል፡፡ከባለፈው የበጀት አመት ጀምሮ የፕሮግራሙ ተጠቃሚ ከሆኑት 8ሺህ ግለሰቦች ውስጥ 84 በመቶው በአካባቢ ልማት እንዲሳተፉ በማድረግ በስራ እድል ፈጠራ ዘረፍ ነው ድጋፍ የሚደረግላቸው፡፡ በዋነኝነት በዚሁ ፕሮግራም እየተሰሩ ያሉት የከተማ ጽዳትና ውበት እንዲሁም የጎርፍ መከላከል ስራዎች ለበርካቶች የስራ እድል ከመፍጠሩም በላይ ለከተማዋ አጠቃላይ ለውጥ አጋዥ ሆኗል ሲሉ አቶ ጳውሎስ አክለው ገልጸዋል፡፡የዚህ ፕሮግራም ተጠቃሚ የሆኑ የአዳማ ከተማ ነዋሪዎችም ከነበሩበት አስከፊ ድሀንት ተላቀው የምግብ ዋስትናቸውን ማረጋገጥ እንደቻሉ እንዲሁም የስራ ባህልን በማዳበር በቀጣይ ከድጋፍ ወጥተው በዘላቂነት የራሳቸው ስራ ለመፍጠር መነሳሳትን የሚፈጥር መሆኑን ለዋልታ ገልጸዋል፡፡ከዚህ በተጨማሪ 1 ሺህ 280 ሰዎች የቀጥታ ድጋፍ ተጠቃሚ ሆነዋል፡፡ የዚህ የቀጥታ ድጋፍ ተጠቃሚዎችም በእድሜ መግፋትና በተለያዩ ምክንያቶች መስራት የማይችሉና አቅመ ደካሞች ናቸው፡፡እነዚህ በአዳማ ከተማ ተግባራዊ በተደረገው የከተማ ልማታዊ የሴፍትኔት ፕሮግራም የታቀፉ ነዋሪዎች ከወርሀዊ ደመወዛቸው ላይ 20 በመቶ እንዲቆጥቡ ይደረጋል፡፡ በዚህ መነሻ ከጊዜያዊ ድጋፍ ወጥተው ዘላቂ የሆነ ስራ እንዲኖራቸው አዋጭ ዘርፎችን እንዲመርጡና ከወዲሁ ቅድመ ዝግጅት እንዲያደርጉ የማዘጋጀት ስራ እየተሰራ ነው፡፡የከተሞች ልማታዊ የሴፍትኔት ፕሮግራም በከተሞች ያለውን ድህነት ለመቀነስ የሚያስችል ፕሮግራም ሲሆን የዚህ ፕሮግራም  ተጠቃሚ የሚሆኑት በአስከፊ ድህነት ውስጥ የሚገኙና የምግብ ዋስትናቸውን ማረጋገጥ ያልቻሉ ግለሰቦች ናቸው፡፡ከ50 ሺህ በላይ ነዋሪዎችን በውስጧ በያዘችው የአዳማ ከተማ አጠቃላይ የድህነት ምጣኔው 30 በመቶ መሆኑን መረጃዎች ይጠቁማሉ፡፡ በዚህ ምከንያት በከተሞች ልማታዊ የሴፍትኔት ፕሮግራም ተጠቃሚ ከሆኑ 11 የሀገራችን ከተሞች መካከል አንዷ ሆናለች፡፡